ການກັບຄືນປະເທດ ຂອງປະທານາທິບໍດີເຢເມນ ຍັງບໍ່ແນ່ນອນເທື່ອ
ຮອງປະທານາທິບໍດີເຢເມນ ກ່າວວ່າ ການເດີນທາງກັບຄືນປະເທດ ຂອງປະທານາທິບໍດີ Saleh ແມ່ນຍັງບໍ່ແນ່ນອນເທື່ອ
ຜູ້ຮັກສາການຜູ້ນຳຂອງເຢເມນກ່າວວ່າ ປະທານາທິບໍດີ Ali Abdullah Saleh ໄດ້ຮັບບາດ ເຈັບສາຫັດ ໃນການໂຈມຕີຕໍ່ທຳນຽບປະທານາທິບໍດີໃນຕົ້ນເດືອນນີ້ ຊຶ່ງເຮັດໃຫ້ຍັງບໍ່ທັນເປັນ ທີ່ແນ່ນອນເທື່ອວ່າເວລາໃດທ່ານຈຶ່ງຈະສາມາດເດີນທາງກັບຄືນປະເທດໄດ້ ຈາກຊາອຸດີອາຣາ ເບຍ ບ່ອນທີ່ທ່ານພວມຮັບການປິ່ນປົວຢູ່ໃນເວລານີ້ ຮອງປະທານາທິບໍດີ Abed Rabbo Mansour Hadi ກ່າວຕໍ່ໂທລະພາບ CNN ໃນວັນ ພຸດວານນີ້ວ່າ ທ່ານໄດ້ພົບກັບປະທານາທິບໍດີ Saleh ຫຼັງຈາກການໂຈມຕີດ້ວຍລະເບີດຕໍ່ ທໍານຽບປະທານາທິບໍດີແລະເຫັນວ່າ ທ່ານ Saleh ໄດ້ຖືກທ່ອນໄມ້ສຽບໜ້າເອິກແລະໜ້າ ຕາ ແຂນແລະສ່ວນເທິງຂອງຮ່າງກາຍທ່ານໄດ້ຖືກໄຟໄໝ້ ທ່ານກ່າວວ່າ ອາດຈະໃຊ້ເວລາຫຼາຍໆເດືອນ ກ່ອນທີ່ທ່ານ Saleh ຈະກັບຄືນປະເທດໄດ້ ແລະນັ້ນກໍຈະຕ້ອງຂຶ້ນກັບການຕັດສິນໃຈຂອງນາຍໝໍຂອງທ່ານ ໃນຕອນເຊົ້າຂອງວັນພຸດວານນີ້ຜູ້ນຳຊົ່ວຄາວຂອງເຢເມນໄດ້ສັ່ງໃຫ້ຜູ້ຮອງຂອງທ່ານເປີດການ ເຈລະຈາກັບກຸ່ມການເມືອງຝ່າຍຄ້ານກ່ຽວກັບແຜນການຂອງຂົງເຂດໃນການໂອນອຳນາດນັ້ນ ແຕ່ກຸ່ມແນວໂຮມທີ່ສຳຄັນຂອງພັກຝ່າຍຄ້ານໃນເຢເມນ ບໍ່ໄດ້ໃຫ້ຄວາມສຳຄັນໃດໆຕໍ່ການປະ ກາດດັ່ງກ່າວນີ້